Man loop ‘doodluiters weg’ ná hy Potch-student skietArgieffoto ŉ 21-jarige honneursstudent aan die Noordwes-Universiteit se Potchefstroomkampus sterk tuis aan nadat sy vroeër dié week deur ŉ onbekende man geskiet is. Magda Geldenhuys, ŉ nagraadse student in berading, het Donderdag aan Maroela Media vertel sy het eers ná die voorval in die hospitaal besef hóé naby sy aan die dood gekom het. Geldenhuys het Sondagaand saam met ŉ vriendin gekuier kort voor die voorval gebeur het. Sy sê hulle het ná middernag, omstreeks 03:00 Maandagoggend, besluit om terug huis toe te keer aangesien haar vriendin aan diabetes ly en ŉ insulientekort ervaar het. Sy sê ŉ groep van drie verdagtes het haar en haar vriendin by hul kompleks ingewag. “Ons het pas stilgehou, toe sien ek daar staan een van die verdagtes langs die motordeur,” sê sy. “Ek het die deur oopgemaak waarna hy die pistool op my gesig gerig het. Ek het hom gevra wat hy wil hê, en hy het gevra vir selfone. Ek het gesê ek het nie my selfoon by my nie. My vriendin het ook vir haar selfoon gekrap en gesê sy dink nie sy het hom by haar nie. Ek het ons beursies vir hom aangebied, maar ek kon sien hy het kwaad geraak. “Ek het in daardie stadium steeds in die motor gesit. Die man het toe omgedraai en my in die proses geskiet. Hy het nie eens weggehardloop nie, net doodluiters saam met die ander verdagtes weggeloop van die toneel af.” Geldenhuys sê sy was aanvanklik nie seker of sy wel raakgeskiet is nie. “Ek het onmiddellik nadat hy weggeloop het tussen die bestuurdersitplek en die voorste passasiersitplek deurgeklim en agter gaan lê en toe my vriendin beveel om hospitaal toe jaag. “Ek het in daardie stadium nie geweet of ek wel geskiet is nie; om die waarheid te sê, ek het uit die staanspoor nie gedink hy sou my skiet nie. Ek het nie werklik pyn ervaar of vir my lewe gevrees nie. Toe ek my hand agter teen my rug sit, het ek die bloed gevoel en geweet ek is raakgeskiet,” sê sy. Die koeël het haar vel by haar regterheup gepenetreer en is weer by haar linkerboud uit. Geldenhuys sê dit is “net genade” dat die patroon nie meer skade aangerig het nie. “Met my aankoms by die hospitaal het die koeël sommer uit my jean geval. Die koeël is net onder my vel in en het my ruggraat heeltemal gemis. Dit is ŉ wonderwerk en ek sien God se hand daarin.” Geldenhuys het op pad na die hospitaal haar ma self gebel om haar oor die voorval in kennis te stel. “Ek het haar gebel en gesê: ‘Mamma, ek is geskiet, maar ek dink ek is oukei.’ Sy het dadelik deurgekom Potchefstroom toe.” Sy het nog nie haar studies hervat nie, terwyl sy tuis aansterk. Volgens haar ervaar sy nog pyn, maar dit is nie “ondraaglik” nie. Ao. Mpho Manyobe, woordvoerder van die polisie, het die voorval aan Maroela Media bevestig. Manyobe sê die polisie doen “alles in sy vermoë” om die skuldiges vas te trek. “Die polisie volg alle moontlike leidrade op, maar tot dusver is nog niemand in hegtenis geneem nie.”